**CHOVATEĽSKÝ PORIADOK KLUBU CHOVATEĽOV FLANDERSKÉHO BOUVIERA**

1. **Účel a pôsobnosť:**
2. Tento chovateľský poriadok slúži na riadenie chovu plemena flanderského bouviera s preukazom o pôvode členských štátov FCI a plemenných kníh uznávaných FCI, chovateľom začlenených do SKJ a jeho pôsobnosť je obmedzená na územie SR.

1. Každý, kto sa zaoberá chovom s preukazom o pôvode a má záujem o plemennú dokumentáciu Slovenskej plemennej knihy psov (ďalej len „SKPK“), musí dodržiavať ustanovenia tohto chovateľského poriadku.
2. Produkcia šteniat bez preukazu o pôvode je nezlučiteľná s etikou chovateľa a princípmi tohto poriadku a bude považovaná za porušovanie tohto chovateľského a zápisného poriadku.
3. Plemeno v zmysle tohto poriadku tvoria psy a suky s platným preukazom o pôvode, ktorý vydala niektorá z plemenných kníh členských a pridružených organizácií FCI.
4. **Chovateľ, majiteľ, držiteľ**
5. Majiteľ psa či suky je fyzická alebo právnická osoba, ktorá jedinca právoplatne nadobudla a môže to preukázať jeho preukazom o pôvode.
6. Držiteľ psa či suky je buď majiteľ alebo ten, kto je majiteľom písomne zmocnený používať ho ku chovu a u ktorého sa pes aj fyzicky nachádza.
7. Chovateľ je držiteľ chovnej suky v čase vrhu, ktorého chovateľská stanica bola riadne zaregistrovaná prostredníctvom SKJ.
8. Každá zmena v držaní chovného jedinca musí byť do 14 dní oznámená písomne poradcovi chovu, týka sa to aj zapožičania chovnej suky alebo krycieho psa do zahraničia. Úhyn psa či suky je majiteľ taktiež povinný do 14 dní oznámiť poradcovi chovu. Odporúča sa uviesť aj príčinu úhynu, pokiaľ je známa.
9. Prevod nakrytej suky je možný. Pokiaľ nebolo dohodnuté inak, budú šteňatá zapísané v chovateľskej stanici nového majiteľa alebo držiteľa suky, a pokiaľ nie je stanovené inak, prechádzajú na neho všetky povinnosti plynúce z krytia chovným psom.
10. Odchovy na cudziu chovateľskú stanicu (zapožičanie chovnej suky) je možné po vzájomnej dohode medzi majiteľom chovnej suky a vlastníkom registrovanej chovateľskej stanice. Dohoda musí byť uzavretá písomne a musí byť súčasťou žiadosti o pripúšťacie povolenie.
11. Chovný jedinec však musí splniť podmienky chovnej spôsobilosti stanovené chovateľským klubom bez ohľadu na to, či majiteľ chovného jedinca je alebo nie je členom klubu.
12. V prípade poskytovania služieb nečlenom klubu, môžu byť v cene služieb zohľadnené pre nečlenov náklady klubu, vyplývajúce zo zabezpečenia úloh pri riadení chovu a zabezpečovaní činnosti klubu. Ceny služieb pre nečlenov klubu však nesmú byť likvidačné a určuje ich predsedníctvo klubu na svojom zasadnutí. O výške poplatku rozhodne predsedníctvo klubu.
13. Záujemca o chov nesmie byť nútený k členstvu v chovateľskom klube, ktorý dané plemeno zastrešuje.
14. **Práva a povinnosti poradcu chovu**
15. Poradcovia chovu riadia a vyhodnocujú chov plemien zastrešených klubom. Pomáhajú a radia chovateľom pri výbere krycích psov, pri odchove šteniat a vybavovaní potrebnej agendy súvisiacej s chovom.
16. Poradca chovu v súčinnosti s predsedníctvom klubu pripravuje dátum a podklady pre bonitáciu, navrhuje členov bonitačnej komisie, zúčastňuje sa bonitácií, spracováva výsledky bonitácie, vypracováva aktuálny zoznam chovných psov a súk, vydáva pripúšťacie povolenia, vykonáva kontroly vrhov prípadne poverí niektorých členov klubu na kontrolu vrhu. Vedie dokumentáciu týkajúcu sa chovu.
17. Poradca chovu nemá právo bez udania vážneho dôvodu negovať požiadavku chovateľa pri výbere chovných psov pre svoje suky na krytie.
18. Poradca chovu je povinný upozorniť chovateľa na neštandardné šteňatá, poskytnúť odborné rady a viesť si o tom záznamy.
19. Nedodržanie uvedených podmienok a termínov v tomto chovateľskom poriadku ma za následok finančne sankcionovať chovateľa. Výšku sankcie určí predsedníctvo klubu. Predsedníctvo pri nedodržaní tohto chovateľského poriadku môže prijať aj iné opatrenia.
20. **Podmienky pre zaradenie do chovu:**
21. Minimálna veková hranica je 18 mesiacov. V prípade, že pes má splnené všetky podmienky pre chovnosť okrem veku, môže sa bonitácie zúčastniť aj skôr, s tým, že chovnosť nadobudne až dňom dovŕšenia požadovaného veku prípadne splnenia požadovaných podmienok.
22. Absolvovanie RTG vyšetrenia na dyspláziu bedrových kĺbov.
23. Absolvovanie dvoch povinných výstav. Výstavy musia byť pod záštitou FCI so zadávaním CAC, z toho     jedna výstava musí byť klubová alebo špeciálna (môže byť aj bez zadávania CAJC a CAC), usporiadaná KCHFB absolvovaná v triede strednej,  otvorenej, pracovnej, alebo šampiónov. Triedy mladšieho dorastu, dorastu a mimo konkurencie sa do bonitácie nepočítajú. V prípade ak klub v tom roku neorganizuje výstavu po dohode s poradcom chovu postačujú výstavy po záštitou SKJ.
24. Na chovného jedinca, ktorého majiteľ neuhradí členský príspevok sa vzťahujú podmienky platné pre nečlenov venujúcich sa chovu.
25. Chovnosť suky končí dňom dovŕšenia ôsmich rokov. Ten deň sa považuje za posledný možný termín nakrytia. Chovnosť môže byť predĺžená na základe rozhodnutia výboru klubu.
26. Chovnosť psa nie je obmedzená vekom.
27. Úspešné absolvovanie bonitácie.
28. Na chovného jedinca, ktorého majiteľ neuhradí členský príspevok sa vzťahujú podmienky platné pre nečlenov KCHFB.
29. Je neprípustné, aby bol chovný pes použitý ku krytiu nechovnej suky, alebo aby bol použitý ku krytiu pred splnením podmienok pre chovnosť. Je neprípustné, aby suka bola použitá k chovu pred splnením podmienok pre chovnosť.
30. **Pripúšťacie povolenie**
31. Pred plánovaným krytím chovnej suky si jej majiteľ písomne vyžiada od poradcu chovu pripúšťacie povolenie, a to minimálne 2 týždne pred začiatkom hárania suky s možnosťou uvedenia 1 až 3 psov, s ktorými plánuje kryť, prípadne požiada poradcu chovu o výber vhodného psa.
32. Nečlen klubu musí pred zaslaním žiadosti o pripúšťacie povolenie uzavrieť s klubom zmluvu o poskytovaní chovateľského servisu. V pripúšťacom povolení môžu byť uvedení slovenskí chovní psi alebo zahraniční psi spĺňajúci podmienky chovnosti krajiny, v ktorej sú registrovaní.
33. Pripúšťacie povolenie musí byť vyžiadané a vyplnené aj v prípade, že obaja chovní jedinci patria jednému majiteľovi.
34. Ak nedošlo ku krytiu, je majiteľ suky povinný pripúšťacie povolenie vrátiť poradcovi chovu, najneskôr do 14 dní po skončení hárania suky.
35. Bez vystaveného pripúšťacieho povolenia sa krytie nemôže uskutočniť.
36. Majiteľ psa požiada majiteľa sučky o preukázanie sa platným krycím povolením, ktoré hneď po nakrytí podpíše.
37. Pripúšťacie povolenie je platné len s pečiatkou a podpisom poradcu chovu.
38. Chovateľ je povinný oznámiť majiteľovi krycieho psa skutočnosť o narodení šteniat, a to najneskôr do 2 týždňov od pôrodu.
39. V odôvodnených a preukázaných prípadoch môže poradca chovu odmietnuť vystaviť pripúšťacie povolenie. (napr. veľmi zlá kondícia suky, pri závažných nedostatkoch v starostlivosti o suku a šteňatá v predchádzajúcom vrhu a pod.)
40. **Krytie**
41. Počas jedného hárania môže byť suka krytá len jedným zo psov, uvedených v pripúšťacom povolení. Pokiaľ vybraný pes suku nenakryje, môže byť použitý ďalší z uvedených psov.
42. Ak majiteľ chovnej suky požaduje opakované krytie v priebehu jedného hárania, je majiteľ chovného psa povinný toto umožniť.
43. Medzi krytiami rôznych súk jedným chovným psom musí uplynúť aspoň 24 hodín.
44. Krytie môže byť nahradené insemináciou. Tento úkon môže prevádzať iba osoba odborne spôsobilá a musí byť o tomto úkone záznam v pripúšťacom povolení.
45. Umelé oplodnenie nie je dovolené robiť s jedincami, ktoré sa predtým nereprodukovali prirodzeným spôsobom. V ojedinelých prípadoch (keď sa len pes alebo len suka predtým nerozmnožovali prirodzeným spôsobom) môže členská organizácia SKJ povoliť výnimky.
46. Majiteľ krycieho psa je povinný nahlásiť krytie poradcovi chovu do 14 dní od uskutočneného krytia.
47. V prípade zapožičania si psa alebo suky zo zahraničia je povinná bonitácia tohto jedinca pred prvým krytím v SR.
48. Chovná suka môže mať jeden vrh za rok .
49. Úhrada za krytie je vecou dohody medzi majiteľom chovnej suky a majiteľom chovného psa.
50. Pri žiadosti o vydanie pripúšťacieho povolenia na zahraničného psa je majiteľ chovnej suky povinný spolu so žiadosťou predložiť kópiu preukazu pôvodu tohto psa a doklad o tom, že bol tento pes v príslušnom štáte uchovnený.
51. Po uskutočnení krytia vyplní majiteľ chovnej suky pripúšťacie povolenie a spolu s majiteľom chovného psa podpismi potvrdia uskutočnenie krytia.
52. **Vrh**
53. Chovateľ je povinný starať sa o suku v dobe gravidity a dojčenia, ako aj o celý vrh až do predaja šteniat, aby bol zaručený ich riadny vývoj.
54. Pokiaľ chovateľ nemôže mať z vážnych dôvodov v tejto dobe suku vo vlastnej starostlivosti, oznámi poradcovi chovu adresu, kde sa suka s vrhom nachádza. Suka so šteňatami sa musia nachádzať na území SR.
55. Pokiaľ sú šteňatá umiestené u kojnej suky, je chovateľ povinný nahlásiť túto skutočnosť poradcovi chovu spolu s počtom a adresou, kde sú šteňatá umiestené do 7 dní od ich premiestenia.
56. Počet šteniat vo vrhu nie je obmedzený.
57. Chovateľ má právo podľa vlastného výberu a uváženia ponechať všetky narodené šteňatá vo vrhu.
58. V prípade úhynu suky pri pôrode sa povoľuje umelý odchov. Chovateľ je povinný túto skutočnosť ihneď oznámiť poradcovi chovu.
59. Chovateľ je povinný písomne oznámiť dátum narodenia šteniat do 7 dní poradcovi chovu a majiteľovi krycieho psa a zároveň sa dohodnúť s poradcom chovu na termíne kontroly vrhu.
60. Všetky náklady spojené s kontrolou vrhu hradí majiteľ suky na mieste kontroly.
61. V prípade nenarodenia sa šteniat je majiteľ suky povinný vrátiť pripúšťacie povolenie do 14 dní po predpokladanom termíne pôrodu poradcovi chovu.
62. Označovanie šteniat čipovaním je povinné. Čipovanie vykonáva veterinárny lekár, ktorý túto skutočnosť zaznačí do prihlášky na zápis šteniat do SPKP. Najneskôr do 7 dní od čipovania pošle chovateľ vyplnené tlačivo poradcovi chovu, ktorý po odkontrolovaní zašle podklady pre zápis šteniat a vystavenie preukazov o pôvode na plemennú knihu.
63. V čase predaja musia mať šteňatá minimálne 7 týždňov, musia byť riadne odčervené, začipované a zaočkované. Ak niektoré šteniatko nezodpovedá týmto požiadavkám, nesmie ho chovateľ odovzdať novému majiteľovi.
64. **Záverečné ustanovenia**
65. Všetko tu nespomenuté upravuje Chovateľský a Zápisný poriadok SKJ a Medzinárodný chovateľský poriadok FCI.
66. Tento chovateľský poriadok Klubu chovateľov flanderského bouviera, bol schválený členskou schôdzou KCHFB dňa 6.7.2024 a týmto dňom aj nadobúda platnosť. Môže byť zmenený, alebo doplnený rozhodnutím členskej schôdze klubu.